Vi kan tracke vores træning, tælle dagens kalorier eller måle på nattens søvn. Alt sammen via smarte og gratis apps.

Det kan være en hjælp, hvis du gerne vil tabe dig eller have hjælp til at få løbet. Men selvom appen er gratis, betaler vi ofte for vores apps med vores personlige data.

Vi anbefaler, at man får mulighed for at betale med kroner og øre i stedet for at betale med sine data. Lise von Seelen, medlem af Det Etiske Råd

Her i DR Nyheder har vi beskrevet, hvordan meget personlige data som søvn, vores vægt eller træningsruter kan være penge værd for virksomheder, der vil sælge deres produkter.

Nu advarer Det Etiske Råd mod gratis apps, hvor vi betaler med vores data for at få gavn af tjenesterne. De har nemlig set nærmere på apps og smart-ures indsamling af data.

- Vi anbefaler, at man får mulighed for at betale med kroner og øre i stedet for at betale med sine data. Så får udbyderen ikke ret til at bruge vores data til noget som helst, siger Lise von Seelen, der er medlem af Det Etiske Råd.

For hvis først du har trykket 'godkend', når du downloader en app, har du ikke selv længere indflydelse på, hvad der sker med dine personlige data, siger hun.

Vores privatliv kan blive krænket

Det kan virke ufarligt at taste sin løberute ind i en fitness-app. Men fordi man i dag kan kombinere så meget data udover dem, du selv har afgivet, kan virksomheder udlede mønstre og lave personprofilering af hver enkelt bruger.